વોશિંગ્ટન- અમેરિકાના પ્રેસિડેન્ટ ડોનાલ્ડ ટ્રમ્પે ચીન સાથે ચાલી રહેલા ટ્રેડ વૉરને વધુ વેગ આપવાના સંકેત આપ્યા છે. ટ્રમ્પે જણાવ્યું હતું કે, તેઓ ચીનમાંથી આયાત કરવામાં આવતી લગભગ તમામ વસ્તુઓ ઉપર ડ્યૂટી વધારવા માટે તૈયાર છે. ટ્રમ્પના આ પ્રકારના નિવેદન બાદ ચીને પણ જવાબી કાર્યવાહી કરવાની ધમકી ઉચ્ચારી છે. ચીને જણાવ્યું છે કે, તે પોતાને ત્યાં અહીં કામ કરી રહેલી અમેરિકન કંપનીઓ સામે કાર્યવાહી કરી શકે છે. અમેરિકાના પ્રેસિડેન્ટ ડોનાલ્ડ ટ્રમ્પે આગામી દિવસોમાં ચીનમાંથી આયાત કરવામાં આવતા 267 અબજ ડોલરના (આશરે 19 લાખ 25 હજાર કરોડ રૂપિયા) વધારાના સામાન ઉપર પણ ડ્યૂટી લાગૂ કરવા ધમકી ઉચ્ચારી છે. ઉલ્લેખનીય છે કે, અમેરિકા ચીનથી આયાત કરવામાં આવતા 200 અબજ ડોલરના સામાન ઉપર ડ્યૂટી વધારવાની પહેલા જ જાહેરાત કરી ચૂક્યું છે.